Múmínálfarnir
Múmínálfarnir (sænska: Mumintrollen) eru aðalpersónurnar í bókaröð og myndasögum eftir finnlandssænska rithöfundinn og myndlistarkonuna Tove Jansson, sem gefnar voru út á árunum 1945 til 1970. Þær voru skrifaðar á sænsku og gefnar út fyrst að finnska bókaforlaginu Schildts Förlags Ab sem sérhæfir sig í útgáfu á sænsku í Finnlandi. Þær hafa verið þýddar á ein 43 tungumál og nokkrar þeirra þar á meðal á íslensku.

Auk níu skáldsagna um Múmínálfana skrifaði Tove Jansson og myndskreytti fimm myndabækur, samdi teiknimyndasögur fyrir dagblöð með bróður sínum Lars Jansson sem birtust í enskum dagblöðum og lög innblásin af persónunum hafa verið gefin út. Einnig hafa verið gerðar teikni - og brúðumyndir fyrir sjónvarp um Múmínálfana, þær þekktustu í Póllandi og Japan auk teiknimynda í fullri lengd. Teiknimyndir um Múmínálfana hafa verið sýndar í íslenska Ríkissjónvarpinu nokkrum sinnum.

Skemmtigarðurinn Múmínheimur í Naantali í Finnlandi sem var opnaður árið 1993, er helgaður þeim, sem og safnið The Museum Moomin Valley í Tampere, en þar eru geymdar upprunalegar teikningar ásamt handunnum leirbrúðum Tove og öðru efni sem tengist Múmínálfunum og sögu þeirra.

Bækurnar fjalla um Múmínálfana og vini þeirra og nágranna í Múmíndal. Múmínálfarnir eiga heima í Múmínhúsinu, sem er há, blá, sívöl bygging. Þeir eru hvítir á litinn og minna á flóðhesta í útliti.

Bækur 
Fyrsta sagan um múmínálfana hét Småtrollen och den stora översvämningen og kom út árið 1945. Fyrsta múmínálfabókin sem kom út á íslensku var Pípuhattur galdrakarlsins sem kom út árið 1968 í þýðingu Steinunnar S. Briem.

 Småtrollen och den stora översvämningen (Litlu álfarnir og stóra flóðið) - 1945.
 Kometjakten / Kometen kommer (Halastjarnan) - 1946/1968/2010.
 Trollkarlens hatt (Pípuhattur galdrakarlsins) - 1948.
 Muminpappans bravader / Muminpappans memoarer(Minningar Múmínpabba) - 1950.
 Farlig midsommar (Örlaganóttin) - 1954.
 Trollvinter (Vetrarundur í Múmíndal) - 1957.
 Det osynliga barnet (Ósýnilega barnið og aðrar sögur) - 1969.
 Pappan och havet (Eyjan hans Múmínpabba) - 1965.
 Sent i November (Seint í nóvember) - 1970.

Sögupersónur 
Listi yfir nokkrar sögupersónur í bókunum og teiknimyndunum um múmínálfana.
 Múmínsnáðinn
 Múmínmamma
 Múmínpabbi
 Snorkstelpan
 Snorkurinn
 Snabbi
 Mía litla
 Snúður
 Hemúllinn
 Morrinn
 Hattífattarnir
 Pjakkur
 Fílifjónkan
 Bísamrottan
 Krísa
 Forfaðirinn
 Gramsi
 Friðrikson
 Dundi
 slímloppa
 mímlan
 dóttirmímlurnar

Tenglar 
 Opinber vefur Múmínálfanna  (á ensku)
 Opinber vefur Múmínálfanna á japönsku
 Hver er flottasti múmínálfurinn? á Murinn.is
 Moomin Voices / Muminröster
 Grenitréð; jólasaga úr ríki Múmínálfana; birtist í Lesbók Morgunblaðsins 1983

 
Teiknaðir sjónvarpsþættir